Tájékoztató

**az első lakáshoz jutó fiatalok helyi támogatásáról**

Szolnok Megyei Jogú Város Közgyűlése a 30/2017. (XI.6.) önkormányzati rendeletében (továbbiakban: rendelet) szabályozza az első lakáshoz jutó fiatalok helyi támogatásának feltételeit.

A fiatalok, fiatal házastársak, fiatal élettársak a rendeletben meghatározott feltételekkel Szolnok Megyei Jogú Város Önkormányzatától lakáscélú támogatást igényelhetnek Szolnok Megyei Jogú Város közigazgatási területén épült lakás vagy ingatlanrész tulajdonjogának megszerzéséhez.

**Jogosultsági feltételek**

Lakáscélú támogatásra azok az egyedülálló fiatalok, fiatal házastársak, fiatal élettársak jogosultak, akik

* magyar állampolgárok, vagy
* az Európai Gazdasági Térségről szóló szerződésben részes állam állampolgárai, vagy
* állandó tartózkodásra jogosító személyi igazolvánnyal rendelkező bevándoroltak, vagy
* a magyar hatóságok által menekültként elismert személyek,
* az adásvételi szerződés megkötésének időpontjában nem töltötték be a 40. életévüket, (házastársak, élettársak esetén legalább az egyik félnek 40 év alattinak kell lennie),
* szolnoki bejelentett lakóhellyel rendelkeznek (házastársak, élettársak esetén ugyanazon szolnoki bejelentett lakóhellyel rendelkeznek, vagy legalább az egyik fél szolnoki bejelentett lakóhellyel rendelkezik, és együttes nyilatkozatot tesznek arra vonatkozóan, hogy a lakásvásárlást követően a megvásárolt lakás vonatkozásában kívánnak közös bejelentett lakóhelyet létesíteni),

akiknek

* a kérelem benyújtását megelőző hónapban számított egy főre jutó havi nettó jövedelmük - az igénylő és a vele együttköltöző személyek jövedelmének figyelembe vételével - nem haladja meg egyedülélő igénylő vagy két tagú család esetén a 300.000.-Ft-ot, három vagy több tagú család esetén a 220.000.-Ft-ot.

Házastársak és élettársak esetén a felek együttesen minősülnek igénylőnek.

**A támogatás mértéke**

Az együttköltöző gyermekek létszámára tekintettel lakáscélú támogatás mértéke

* gyermektelen kérelmező vagy 1 gyermek esetén: 450.000.-Ft,
* 2 gyermek esetén: 500.000.-Ft,
* 3 vagy több gyermek esetén: 550.000.-Ft.

A lakáscélú támogatás vissza nem térítendő támogatás, mértéke nem haladhatja meg a vételár 10%-át. Ha a megállapítandó támogatás összege magasabb, mint az adásvételi szerződésben rögzített tervezett támogatási összeg, abban az esetben az adásvételi szerződésben megjelölt összeget kell az igénylő részére megállapítani.

A rendelet 8. § (1) bekezdése szerint a támogatásra jogosult igénylők közül 700.000.-Ft mértékű lakáscélú támogatásra jogosult a Szolnok Hazavár Program Munkacsoport javaslata alapján az a Szolnok Hazavár Program portálján regisztrált, Szolnoki kötődésű, felsőfokú végzettségű, 30. életévét be nem töltött személy, aki szolnoki székhelyű, telephelyű, vagy szolnoki fiókteleppel rendelkező munkáltatónál végzettségének megfelelő munkaszerződés alapján dolgozik és felsőfokú végzettségét igazoló okirat kiállításától 5 év még nem telt el. Fiatal házaspárok, fiatal élettársak esetén elegendő az egyik félnek megfelelni a feltételeknek.

**Kizáró körülmények**

* Nem adható lakáscélú támogatás, amennyiben az igénylő, vagy családjának bármely tagja a kérelem benyújtásának időpontjában

a) a lakáscélú támogatás igénybevételével vásárolt lakás vagy ingatlanrész kivételével az ország területén lakástulajdonnal, lakásrésztulajdonnal rendelkezik vagy korábban rendelkezett, vagy

b) 5.500.000.-Ft-ot meghaladó értékű építési telekkel vagy egyéb ingatlannal rendelkezik. (Kivételt képez olyan lakás, lakásrész, építési telek vagy egyéb ingatlan tulajdonlása, melyet az igénylő, vagy családjának tagja öröklés útján szerzett és haszonélvezeti joggal terhelt).

* Nem adható lakáscélú támogatás, amennyiben az igénylőnek, vagy családja bármely tagjának

a) szolnoki önkormányzati bérlakással kapcsolatosan bármilyen jogcímen tartozása áll fenn, vagy

b) az igénylést megelőzően bármilyen jogcímen kapott az Önkormányzattól lakás, vagy ingatlanrész vásárlásához, vagy építéséhez vissza nem térítendő támogatást.

* Nem adható lakáscélú támogatás

a) házassági vagy egyéb meglévő vagyonközösség megszüntetéséhez,

b) szolnoki önkormányzati bérlakás bérlőként, vagy bérlő hozzátartozójaként történő megvásárlásához,

c) 25 000 000.- forintot meghaladó értékű lakás vagy ingatlanrész vásárlásához,

d) ha a lakáscélú támogatás igénybevételével vásárolt lakás vagy ingatlanrész eladója az igénylőnek, vagy családja bármely tagjának - a Polgári Törvénykönyvről szóló 2013. évi V. törvény 8:1.§ (1) bekezdés 1. pontja szerinti - közeli hozzátartozója, vagy élettársa.

* Jövedelemmel nem rendelkező egyedülálló igénylő részére nem adható lakáscélú támogatás.

**A támogatás igénybevétele, eljárási szabályok**

A lakáscélú támogatás iránti kérelem írásban nyújtható be az erre rendszeresített nyomtatványon, Szolnok Megyei Jogú Város Polgármesteri Hivatalának Szociális Támogatások Osztályánál a támogatható lakásvásárlás adásvételi szerződésének megkötését követő 90 napon belül.

A kérelem benyújtásával egyidejűleg az igénylőnek saját magára és családjának tagjaira vonatkozóan az alábbi adatokat kell szolgáltatnia, mely adatok Szociális Támogatások Osztálya általi kezeléséhez az igénylőnek és családja tagjainak a kérelem benyújtásakor tett nyilatkozattal hozzá kell járulnia:

a) személyes adatok,

b) bejelentett lakóhely, tartózkodási hely adatai,

c) családi állapotra vonatkozó adatok,

d) jövedelmi viszonyokra vonatkozó adatok,

e) ingatlan-vagyoni viszonyokra vonatkozó adatok,

f) korábbi ingatlantulajdonra, szolnoki önkormányzati lakásbérletre vonatkozó adatok.

Az adatszolgáltatás alapján a Szociális Támogatások Osztálya nyilvántartást vezet.

A **jövedelemigazolás** az alábbi dokumentumok, nyilatkozatok kérelemhez mellékelésével történik:

a) munkaviszonyból, munkavégzésre irányuló egyéb jogviszonyból származó jövedelem esetén a - kérelem benyújtását megelőző hónap nettó jövedelméről - kiállított munkáltatói jövedelemigazolás,

b) egyéni vagy társas vállalkozásból származó jövedelem esetén az adóhatóság által kiállított igazolás és nyilatkozat a kérelem benyújtását megelőző havi nettó jövedelemről,

c) munkanélküli ellátás esetén a megállapító, megszüntető határozat és a kérelem benyújtását megelőző havi postai kifizető bizonylat az ellátást megállapító hatóságtól,

d) egyéb jövedelmek esetén (különösen: szociális támogatások) a folyósító szerv által kiállított jövedelemigazolás a kérelem benyújtását megelőző hónapról,

e) nyugellátás esetén a folyósító szerv éves értesítése a nyugellátás összegéről, és a kérelem benyújtását megelőző havi nyugellátás postai kifizető szelvénye, vagy az átutalás tényét igazoló folyószámla kivonat,

f) gyermektartásdíj esetén a kérelem benyújtását megelőző hónapról szóló kifizetési szelvény, folyószámla kivonat, ezek hiányában nyilatkozat.

A **jogosultsági feltételek igazolása** az alábbi dokumentumok, nyilatkozatok kérelemhez mellékelésével történik:

a) házas családi állapot esetén házassági anyakönyvi kivonat, élettársi kapcsolat esetén a közjegyző előtt tett nyilatkozat,

b) a gyermekelhelyezésről szóló bírósági végzés, ítélet, gyámhatósági jegyzőkönyv,

c) nyilatkozat arról, hogy a támogatható lakásvásárlással érintett lakás, ingatlanrész az igénylő első lakás, vagy ingatlanrész tulajdona,

d) nyilatkozat meglévő vagy értékesített lakás- vagy ingatlanrész tulajdonról,

e) fennálló építési telek és egyéb ingatlan tulajdon esetén fél évnél nem régebbi adó és értékbizonyítvány,

f) nyilatkozat arra vonatkozóan, hogy az igénylést megelőzően a család egy tagja sem vett igénybe semmilyen jogcímen az Önkormányzattól lakás, vagy ingatlanrész vásárlásához vagy építéséhez vissza nem térítendő támogatást.

Amennyiben az igénylő a 8. § (1) bekezdésében foglalt támogatási összeg megállapítását kéri, a kérelemhez mellékelni kell a felsőfokú végzettségről és megszerzésének idejéről szóló igazolást, a munkaszerződés másolatát, és igazolást arról, hogy általános iskolai vagy középfokú tanulmányait Szolnokon végezte.

A kérelemhez mellékelni kell a támogatható lakásvásárlás adásvételi szerződésének ügyvéd által ellenjegyzett eredeti példányát és be kell mutatni a támogatással érintett lakás, vagy ingatlanrész harminc napnál nem régebbi keletű hiteles tulajdoni lap másolatát.

Az Önkormányzat a lakáscélú támogatást folyamatos igénybejelentés alapján, az igények benyújtásának sorrendjében, a mindenkori költségvetési rendeletben meghatározott első lakáshoz jutó fiatalok helyi támogatására elkülönített összeg erejéig nyújtja.

A lakáscélú támogatás odaítélése önkormányzati hatósági ügy, melyről a polgármester dönt, a kérelem benyújtását követő 8 napon belül.

Az első lakáshoz jutó fiatalok helyi támogatásának megállapítására irányuló hatósági eljárás illetékmentes.

A támogatásra kérelmet házastársak, élettársak kizárólag együtt nyújthatnak be. A beérkező igények érkeztetése a kérelemre felvezetett óra, perc feltüntetéssel történik.

Lakáscélú támogatás odaítélése esetén a lakáscélú támogatás összege az adásvételi szerződésben megjelölt számlaszámra, ennek hiányában a támogatott által megjelölt számlaszámra kerül átutalásra.

A mindenkori költségvetési rendeletben meghatározott költségvetési keret kimerülését követően beérkezett kérelmeket a polgármester erre való hivatkozással elutasítja.

A lakáscélú támogatást megállapító határozat véglegessé válását követő 6. hónap utolsó napját követő munkanapig a támogatott tulajdonilap-másolattal, vagy egyszerűsített határozat-szemle másolattal köteles igazolni a Szociális Támogatások Osztályánál, hogy a támogatással érintett lakás, vagy ingatlanrész a tulajdonába került.

**Jogkövetkezmények jogosulatlanul igénybevett támogatás esetén**

A lakáscélú támogatást a polgármester határozatára az ott meghatározott feltételek szerint és határidőben egy összegben vissza kell fizetni, ha

a) a támogatás folyósítását követő 5 éven belül az Önkormányzat hivatalos tudomást szerez arról, hogy a támogatott a támogatás elnyerése érdekében lényeges tényt, körülményt elhallgatott, a jövedelmi, ingatlan-vagyoni viszonyaira vonatkozóan a valóságtól eltérő nyilatkozatot tett, vagy

b) a támogatott tulajdonjoga az ingatlan-nyilvántartásba a támogatást megállapító határozat véglegessé válását követő 6. hónap utolsó napját követő munkanapig nem került bejegyzésre, és a késedelem okára vonatkozó igazolási kérelmet nem terjesztett elő, vagy a polgármester az igazolási kérelmet elutasította.

Ha a támogatott a visszafizetési kötelezettségének határidőben nem tett eleget, a teljesítési határidő utolsó napját követő naptól a támogatottnak a Polgári Törvénykönyvben meghatározott késedelmi kamatot kell fizetnie.

**A rendelet alkalmazásában:**

1. Család: az igénylő és a vele együttköltöző személyek közössége.

2. Gyermek:

* a húszévesnél fiatalabb, önálló keresettel nem rendelkező;
* a huszonhárom évesnél fiatalabb, önálló keresettel nem rendelkező, nappali oktatás munkarendje szerint tanulmányokat folytató;
* a huszonöt évesnél fiatalabb, önálló keresettel nem rendelkező, felsőoktatási intézmény nappali tagozatán tanulmányokat folytató

vér szerinti gyermek, örökbe fogadott gyermek, mostohagyermek és a Ptk. szerinti gyermekvédelmi nevelőszülő által e jogviszonya keretében nevelt gyermek kivételével a nevelt gyermek,

* korhatárra való tekintet nélkül a tartósan beteg, az autista, illetve a testi, érzékszervi, értelmi vagy beszédfogyatékos vér szerinti, örökbe fogadott, mostoha-, illetve nevelt gyermek, amennyiben ez az állapot a gyermek 25. életévének betöltését megelőzően is fennállt.

3. Egyedülálló: az a személy, aki hajadon, nőtlen, özvegy, özvegy bejegyzett élettárs, elvált, elvált bejegyzett élettárs vagy az, akinek a házassága, bejegyzett élettársi kapcsolata megszűnt és nincs élettársa.

4. Fiatal: az a szolnoki bejelentett lakóhellyel rendelkező személy, aki a támogatható lakásvásárlás adásvételi szerződése megkötésének időpontjában nem töltötte be a 40. életévét.

5. Fiatal házastársak: azok a - házassági anyakönyvi kivonattal igazolt - házastársak, akik esetében jelen rendelet szerint legalább az egyik fél fiatalnak minősül és ugyanazon bejelentett szolnoki lakóhellyel rendelkeznek, vagy együttes nyilatkozatot tesznek arra vonatkozóan, hogy a lakásvásárlást követően a megvásárolt lakás vonatkozásában kívánnak közös bejelentett lakóhelyet létesíteni.

6. Fiatal élettársak: azok a - közjegyző előtt tett nyilatkozattal igazolt - élettársi kapcsolatban élő személyek, akik esetében jelen rendelet szerint legalább az egyik fél fiatalnak minősül, és ugyanazon szolnoki bejelentett lakóhellyel rendelkeznek, vagy együttes nyilatkozatot tesznek arra vonatkozóan, hogy a lakásvásárlást követően a megvásárolt lakás vonatkozásában kívánnak közös bejelentett lakóhelyet létesíteni.

7. Igénylő: aki lakáscélú támogatás iránt az e rendeletben foglaltak szerint kérelmet nyújt be. Házastársak és élettársak esetén a felek együttesen minősülnek igénylőnek.

8. Jövedelem: az Sztv. 4. § (1) bekezdés a) pontja szerinti jövedelem.

9. Lakás: a lakhatás feltételeinek a vonatkozó jogszabályi követelmények szerint megfelelő, az ingatlan-nyilvántartásban lakóház vagy lakás megnevezéssel nyilvántartott ingatlan a hozzá tartozó földrészlettel, amely rendelkezik legalább:

*a)* 12 négyzetmétert meghaladó alapterületű lakószobával és főzőhelyiséggel - ennek hiányában további, legalább 4 négyzetméter alapterületű, a főzést lehetővé tevő, önálló szellőzésű lakótérrel, térbővülettel -, továbbá fürdőhelyiséggel és WC-vel,

*b)* közműves villamos energia szolgáltatással,

*c)* egyedi fűtési móddal,

*d)* közműves szennyvízelvezetéssel, ennek hiányában a szennyvíz elhelyezése és tisztítása a jogszabályi előírásoknak megfelelően történik, és

*e)* közműves ivóvíz-szolgáltatással, ennek hiányában a telken ivóvíz minőségű vizet szolgáltató kút van.

10. Lakáscélú támogatás: e rendelet rendelkezései alapján támogatható lakásvásárlás céljából vissza nem térítendő formában Önkormányzat által nyújtható támogatás.

11. Szolnoki kötődésű igénylő: Az az igénylő, aki általános iskolai, vagy középfokú tanulmányait Szolnokon végezte.

12. Támogatható lakásvásárlás: Szolnok Megyei Jogú Város közigazgatási területén épült 9. pont szerinti lakás, vagy a földhivatal nyilvántartása szerint közös tulajdonban lévő, de természetben használat szerint megosztott önálló lakásnak minősülő ingatlanrész (a továbbiakban: ingatlanrész) megvásárlása, amennyiben az az igénylő első lakás- vagy ingatlanrész- tulajdona a 10.§ (2) bekezdésében meghatározott kivétellel.

13. Támogatott: a lakáscélú támogatásban részesült igénylő.

14. Egyedülélő: az a személy, aki egyszemélyes háztartásban lakik.

15. Közeli hozzátartozó: a házastárs, az egyeneságbeli rokon, az örökbefogadott, a mostoha- és a nevelt gyermek, az örökbefogadó-, a mostoha- és a nevelőszülő és a testvér.

*Az első lakáshoz jutó fiatalok helyi támogatásáról szóló 30/2017.(XI.6.) önkormányzati rendelet*, továbbá az igénylőlap és a tájékoztató a Városháza Internetes honlapján ([www.info.szolnok.hu](http://www.info.szolnok.hu)), valamint a Szociális Támogatások Osztályán megtalálható.

***A kérelem benyújtásának helye:***

Szolnok Megyei Jogú Város Polgármesteri Hivatala

Szociális Támogatások Osztálya

Szolnok, Kossuth tér 1. földszint,

elektronikusan: szoctam@ph.szolnok.hu

A lakáscélú támogatással kapcsolatban a Szociális Támogatások Osztályán lehet bővebb tájékoztatást kérni az **56/503-584** és az **56/503-587** telefonszámokon.

***Ügyfélfogadási idő:*** hétfőn 13 - 16 óráig,

szerdán 9 - 11 óráig és 13-15 óráig

pénteken 9 - 12 óráig.